**Projekt: RUGANJE NIJE FORA SVATKO IMA MANA**

**Tematsko područje**: Društvena dimenzija povezana s ljudsko - pravnom

**Cilj projekta:** Poticati mirno rješavanje sukoba te suzbijati društvenu isključenost i druge oblike diskriminacije pojedinca.

**Škola**

Osnovna škola Dugopolje

Stepinčeva 4

21 204 Dugopolje

Telefon: 021 655 102

Telefax: 021 660 082

E- mail: dugopolje@os-dugopolje.skole.hr

 marabalic@yahoo.com

**Voditeljica:** Mara Balić, učiteljica RN

**Učenici koji će predstavljati projekt na smotri:**

M. B, 3. b

I. B., 1.a

M.R., 1.a

T.Č., 1.a

**Okvirni vremenik projekta:**

Školska godina 2017./2018. (jedna školska godina s nastojanjem da to prijeđe u dugoročnu praksu)

**Ciljna skupina:**

Učenici 1. a razreda i izvannastavna skupina školskih volontera u šk. god. 2017./2018. te indirektno ostali učenici razredne nastave.

**OPIS**

**Izbor i istraživanje problema**

Prošle jeseni postali smo učenici 1.a razreda OŠ Dugopolje. U razredu nas ima 26. Svi smo različiti, neki mirniji, neki malo nestašni, neki tihi, a neke treba utišavati. Čak imamo i jednog prijatelja koji malo drugačije od nas izgleda pa nas je učiteljica od prvog dana učila da trebamo prihvaćati jedni druge bez obzira na naše razlike. Učili smo jedni drugima pomagati, pohvaliti za sve dobro što netko učini i ohrabrivati one kojima nešto ide malo teže. Naučili smo školska pravila ponašanja i jako ih se dobro pridržavali. Od samog početka svi smo se jako veselili velikom odmoru, jer smo tada vani, spremni na igru i druženje. Međutim, tada su počeli problemi. Često smo se vraćali u razred tužni i u suzama. Učenici iz većih razreda su nas često gurali, ismijavali, rugali se prvašima... Činilo se kao da su zaboravili pravila ponašanja, a onda su počele nevolje. Neki su se za vrijeme velikog odmora pokušali zauzeti za druge i obraniti ih pa su završili na mirenju kod ravnatelja. Sve je bilo podnošljivo dok se kršenje pravila nije počelo uvlačiti i u naš razred.

Upoznali smo s time i naše prijatelje iz starijih razreda na izvannastavnoj grupi školskih volontera te smo proveli upitnik o tome što vidimo kao problem u ponašanju školske djece te razloge takvog ponašanja.

Pokazalo se da je ruganje najveći problem, a razlozi su različiti; od toga da žele biti glavni, moćni, prave se važni ili to rade jednostavno iz dosade, nesvjesni posljedica.

Svi smo imali iste probleme, i mi mlađi kao i oni stariji, ali su se oni s njima bolje znali nositi. Tužili bi učiteljici, ignorirali ili vratili istom mjerom, ali ništa se nije mijenjalo na bolje. U razgovoru s njima shvatili smo da svako daljnje nasilje u školi počinje ismijavanjem i ruganjem. Osim toga mnoga djeca se osjećaju usamljeni i odbačeni te teško pronalaze prijatelje i društvo za igru i druženje.

Stoga smo odlučili pokušati učiniti nešto kako bi pokrenuli bar malu promjenu na bolje.

Ponovno smo se prisjetili dječjih prava te smo istražili *Konvenciju o pravima djeteta*. Članak 16. ističe da je zabranjena povreda časti i ugleda djeteta.

O ovoj problematici pronašli smo uporište u *Nacionalnom okvirnom kurikulumu za školsko obrazovanje* gdje je kroz socijalnu kompetenciju naglašeno kako treba spremno prihvaćati drugoga, pomagati ga i poštivati.

Kroz istraživanje literature upoznali smo različite organizacije koje se bave zaštitom dječjih prava, u prvom redu UNICEF te institucije kojima je to primarni zadatak, npr. pravobraniteljstvo za djecu. Saznali smo da su stručna istraživanja pokazala kako je ismijavanje i ruganje u školama jako velik problem koji kod djece uzrokuje iznimnu tugu i patnju, a koji se zanemaruje i nema se vremena nitko s time puno baviti.

O projektu smo razgovarali s ravnateljem i pedagoginjom škole, predstavnicima Udruge DAR kojoj je cilj pomaganje djeci i mladima. Od svih smo dobili podršku i pohvalu za inicijativu i rad na ovoj problematici koja je ocjenjena kao iznimno važna. Roditelji su bili iznimno zainteresirani za naš rad, a veliki interes je pokazala i čelna vlast općine Dugopolje.

**Moguća rješenja problema**

Razmišljajući o tome kako promijeniti stvari na bolje ponudili smo moguća rješenja:

* Uvođenje učeničke patrole koja bi kontrolirala dječje ponašanje, posebno za vrijeme velikog odmora koji će upozoravati na loše ponašanje.
* Upoznavanje odraslih s problematikom, prvenstveno učiteljice kako bi nam pomogla u iznalaženju odgovarajućeg rješenja.

Nakon razmatranja jakih i slabih strana pojedinog rješenja, učenici su se odlučili za najbolji pristup.

**Najbolji pristup rješavanju problema**

* Provođenje radionica kojima je cilj razvijanje pozitivne komunikacije te mirno rješavanje sukoba, uvođenje razrednih strategija koje potiču međusobno uvažavanje i ohrabrivanje, priprema i javno izvođenje mjuzikla Ne rugaj se te postavljanje klupe prijateljstva u školsko dvorište.

Učenici su razmotrili jake i slabe strane i ovog rješenja te su uz pomoć učiteljice i roditelja dodatno istražili mogućnosti za provođenje. Kontaktirali su odgovarajuće institucije čija će im suradnja trebati te upoznali sve s detaljima planiranih aktivnosti. Ideje su potražili i u sličnim primjerima u radu drugih škola, Udruga i institucija.

U svemu su imali podršku mnogih, a posebno učiteljice, roditelja i školske stručne službe.

**Plan djelovanja**

Učenici su isplanirali aktivnosti koje će provesti kako bi se provelo predloženo rješenje. Na satu razrednika i izvannastavnoj grupi školskih volontera te u prostorijama Udruge DAR pohađali su niz radionica koje je provodila učiteljica i stručni voditelji i volonteri Udruge. U razredu su zajedno provodili razredne igre i strategije, pridržavali se pravila međusobno se ohrabrujući i uvažavajući. Osmislili su razredni krug pomirenja te je razred proglašen „Zonom bez ismijavanja“. Razred je uključen u različite projekte UHU Zvono koji potiču pomaganje i prijateljstvo te empatiju prema drugima. Učenici su osmislili ukrašavanje klupe prijateljstva koju je donirala Udruga DAR te su je svečano postavili na vidljivo mjesto u školskom dvorištu. Priča o njoj te svrha postavljanja klupe prijateljstva predstavljena je kroz mjuzikl na temu Ne rugaj se čiji je tekst osmislila učiteljica, uglazbio ravnatelj škole, a koreografiju i dramatizaciju te scenski popratili volonteri Udruge DAR i roditelji. Tom prigodom ravnatelj je u ime učitelja i djece razredne nastave potpisao Povelju brižnosti te je predstavio načelniku općine Dugopolje kako bi nas zajedno s Općinskim Vijećem podržali u nastojanju da cijela škola bude mjesto u kojem nema tolerancije na bilo kakav oblik nasilja.

Projekt upotpunjuje dokumentacijska mapa.

**Ostvareni rezultati**

Učenici radom na projektu razvijaju svoje vještine istraživanja, suradničkog i iskustvenog učenja, diskusije, intervjua, pisanja dopisa, izrade plakata i javnog predstavljanja.

Učenici, također, razvijaju novu vrstu komunikacije koja ne podržava niti jedan oblik nasilja.

Učenici su osvijestili koliko je važno drugome biti podrška...razred je učvrstio zajedništvo i postao sigurna Zona bez ismijavanja u kojoj se ponekad dogodi krivo ponašanje, ali ono ne ostaje neprimijećeno i ignorirano već se traži način kako se to moglo ljepše i bolje reći bez ismijavanja i povrijeđivanja.

**Predstavljanje projekta**

Projekt je predstavljen djelatnicima škole i stručnoj službi, roditeljima te predstavnicima civilnog društva i lokalne zajednice. Članak o projektu objavljen je na društvenoj mreži Dugopolje.org te na internetskim stranicama škole.